雪初作懷成父弟及諸子
作者：趙蕃
朝代：宋

paragraphs: 歲事方虞旱，山行敢願晴。
雨花纔若灑，冰霰忽如傾。
孤役寧私己，羣生足慰情。
泉源滋久竭，隴畝動深耕。
冷落三家住，凌兢獨木橫。
暫從求束縕，還是問前征。
凍雀成頻墜，荒鷄誤曉鳴。
憶兒衣孰挽，懷弟艇猶撐。
便可鉏三徑，因之治短檠。
豐年今可必，與汝沃藜羹。